HR Službeni list Europske unije C 231/9

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

2013/C 231/10

Ova objava daje pravo protivljenja zahtjevu u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti zemljopisnih oznaka i oznaka podrijetla poljoprivrednih i prehrambenih proizvoda (2)

„WEST COUNTRY LAMB”

EZ br.: UK-PGI-0005-0667-21.12.2007

ZOZP ( X ) ZOI ( )

1. Naziv

„West Country Lamb”

2. Država članica ili treća država

Ujedinjeno Kraljevstvo

3. Opis poljoprivrednog ili prehrambenog proizvoda

3.1. Vrsta proizvoda

Razred 1.1. Svježe meso (i iznutrice)

3.2. Opis proizvoda na koji se primjenjuje naziv iz točke 1.

West Country Lamb ime je koje se koristi za trupove, polovice ili dijelove janjetine dobivene od janjadi ojanjene i uzgojene u engleskoj regiji West Country te zaklane sukladno pravilima Meat South West (MSW) ili ekvivalentnim standardima.

U vrijeme klanja janjad ne smije biti starija od 12 mjeseci. Meso životinja i. rođenih prije 1. listopada bilo koje godine i ii. zaklanih između 1. siječnja i 30. travnja sljedeće godine mora biti podvrgnuto sazrijevanju. To može uključivati minimalno pet dana sazrijevanja u hladnjaku između klanja i prodaje krajnjem kupcu ili jedan od procesa sazrijevanja navedenih u sustavu osiguranja kvalitete Lamb Blueprint komisije Meat & Livestock Commission (MLC) iz 1994. (uključuje električnu stimulaciju i vješanje buta). Konačna težina može biti između 9 kg i 26 kg mesa.

Posebna prehrana koja se temelji na travi poboljšava kemijski sastav mišića janjeta (vidi Tablicu 1. u nastavku), kao i organoleptička svojstva mesa u usporedbi s janjadi koja se hrane koncentratom.

Tablica 1.

Sastav masnih kiselina (mg/100 g) i sadržaj vitamina E (mg/kg) mišića janjećeg hrpta

Trava Koncentrati 18:2 (3) 98 143 18:3 (4) 52 29 EPA (5) 23 15 DHA (6) 6,5 4,9 Vitamin E 4,6 1,9 18:2/18:3 1,9 5,0

Rezultat je meso bogatijeg okusa koje omogućava iskustvo izvrsnog okusa. Boja masnog tkiva može biti između bijele i krem, no posebna ishrana potiče krem boju. Boja mesa varira od ružičaste do tamno crvene, a sazrijevanjem meso postaje tamnije crveno. Specifikacija klasifikacije trupova (na temelju sustava EUROP) za osiguranje optimalne prehrambene kvalitete jest:

— Trupovi klasificirani kao konformacija R ili bolja, s prekrivenošću masnim tkivom od 2 do 3H,

— Trupovi težine manje od 15 kg mogu biti konformacije O.

Povećana prekrivenost masnim tkivom => Poboljšana konformacija => 1 2 3L 3H 4L 4HL 5 E U R O 9–15 kg 9–15 kg 9–15 kg P

Veličina trupa može varirati, ovisno o tržišnim prioritetima i vrsti ovce.

Nakon klanja, janjetina West Country Lamb stavlja se na tržište za prodaju u sljedećim oblicima:

— Cijeli trupovi bez nejestivih iznutrica, kože, glave i papaka. Bubrezi i njima pridruženo masno tkivo mogu biti ostavljeni na mjestu.

— Cijela polovica: pola trupa prerezano dužinom.

— Osnovni dijelovi: dobivaju se rezanjem trupova/polovica na manje, prepoznatljive dijelove (prema željama kupaca). Takvi dijelovi mogu biti prezentirani s kostima ili bez njih te u zaštitnom pakiranju.

West Country Lamb može se prodavati svježa (u hladnjaku) ili smrznuta.

3.3. Sirovine (samo za prerađene proizvode)

—

3.4. Hrana za životinje (samo za proizvode životinjskog podrijetla)

Janjad se može hraniti nadopunom u fazi odbića i tova, a u tom slučaju pojedinosti o sastojcima i kupnji poljoprivrednik bilježi u evidenciju hranidbe, što provjeravaju inspektori osiguranja kvalitete kako bi se osigurao minimalni unos krme od 70 %. Ovaj sustav zahtijeva ekstenzivni uzgoj s odgovarajućim razdobljem ispaše, obično tijekom dva mjeseca prije klanja.

3.5. Posebni proizvodni postupci koji se moraju provesti u određenom zemljopisnom području

Janjad mora biti ojanjena, uzgojena i utovljena u regiji West Country.

3.6. Posebna pravila za rezanje, ribanje, pakiranje itd.

—

3.7. Posebna pravila za označivanje

—

4. Sažeta definicija zemljopisnog područja

Zemljopisno područje sastoji se od šest okruga – Cornwall, Devon, Dorset, Gloucestershire, Somerset i Wiltshire, koji zajedno čine englesku regiju West Country.

5. Poveznica sa zemljopisnim područjem

5.1. Posebnost zemljopisnog područja

Engleska regija West Country opisuje se kao travnjački poluotok. Do razlike između travnjaka i poljoprivrednih površina djelomično je došlo zbog različitih vrsta tla. West Country ima veliki udio glejnih i smeđih tala koja podržavaju rast trave, ali nisu dovoljno pogodna za poljoprivredu. Obradiva područja imaju veći udio gline i pješčanih tala koja se lakše ocjeđuju. Nadalje, engleska regija West Country ima najvišu prosječnu temperaturu i najviše minimalne i maksimalne temperature u Ujedinjenom Kraljevstvu.

West Country je najveća i poljoprivredno najintenzivnija regija u Engleskoj. Njezin okoliš jedan je od najbogatijih u Ujedinjenom Kraljevstvu. Poljoprivredna gospodarstva u ovoj regiji proizvode oko 21 % ovaca u Engleskoj, a upravo je to, zajedno s udjelom od 24 % proizvodnje govedine, doprinijelo oblikovanju i održavanju krajolika i baštine ove regije. Velika količina stoke potaknula je razvoj opsežnog sektora mesne industrije koji stvara vrlo potrebne mogućnosti zapošljavanja u ovoj regiji.

Kombinacija toplih i blagih temperatura u regiji West Country, dobar raspored oborina tijekom godine te duboka tla koja zadržavaju vlagu znače da se trava i krmno bilje mogu proizvesti i služiti kao ispaša tijekom gotovo cijele godine. U većini regije trava raste više od 300 dana godišnje. Ova cjelogodišnja proizvodnja norma je u regiji West Country i objašnjava zašto prevladava uzgoj stoke. Uz to, više od 25 % travnjaka regije West Country smješteno je u nacionalnim parkovima ili područjima iznimne prirodne ljepote (Areas of Outstanding Natural Beauty – AONB), a regija sadrži i preko 57 % livada bogatih cvijećem u Ujedinjenom Kraljevstvu. Istraživanje Sveučilišta u Bristolu pokazalo je da je okus janjetine jači i više se sviđa ljudima kada se janjad hrani travom umjesto koncentratom.

Nadalje, janjad se u ovoj regiji uzgaja tijekom cijele godine zbog jedinstvene blage klime i trave koja raste cijele godine.

5.2. Posebnost proizvoda

U regiji West Country uvelike se oslanja na svježu i konzerviranu travu. Time se postiže karakterističan utjecaj na kvalitetu mesa i nutritivnu vrijednost janjetine s obzirom na sastav masnih kiselina, sadržaj vitamina E i senzornu kvalitetu. Znanstveni eksperimenti jasno su pokazali te utjecaje. Pokazali su razliku u sastavu masnih kiselina između janjadi uzgojene s hranidbom baziranom na žitu (koncentrat) i one čija se hranidba temeljila na travi (Tablica 1.). Janjad hranjena travom imala je profil masnih kiselina koji je bio prilično različit od onoga janjadi hranjene koncentratom. Linolna kiselina i njezin produkt (arahidonska kiselina), obje n-6 (omega 6) masne kiseline, bile su prisutnije u mišićima janjadi hranjene koncentratom, dok su linolenska kiselina i njezini produkti, eikosapentaenoična kiselina (EPA) i dokosaheksaenoična kiselina (DHA), sve n-3 (omega 3) masne kiseline, bile prisutnije u mišićima janjadi hranjene travom. Omjer n-6 masnih kiselina i n-3 masnih kiselina bio je značajno veći kod životinja hranjenih koncentratom. Preporučeni omjer za ljudsku prehranu jest 4 ili manji, što je jednostavno postignuto kod janjadi hranjene travom, ali ne i kod one hranjene koncentratom. Jednostavni omjer koji razlikuje janjad hranjenu travom od one hranjene koncentratom jest 18:2/18:3, odnosno 1,9 i 5,0 u Tablici 1. za janjad hranjenu travom, odnosno koncentratom.

Svježa ili konzervirana, trava je izvor α-linolenske kiseline koja se u životinji može pretvoriti u dugolančane n-3 (omega-3) polinezasićene masne kiseline (PUFA), vrijedne hranjive tvari u ljudskoj prehrani. Trava sadrži i vitamin E, a i koncentracija n-3 masnih kiselina i koncentracija vitamina E više su kod janjadi hranjene travom. Ove hranjive tvari također utječu na okus mesa.

Stoga hranidba travom i krmnim biljem u mišićima dokazano proizvodi karakterističan profil masnih kiselina koji je razlikuje od hranidbe koncentratom. Vrijednosti od oko 1,5 % linolenske kiseline, 0,7 % EPA-e i > 0,2 % DHA-e opisuju janje hranjeno travom. Ovo su postoci prisutnih masnih kiselina kojima se često opisuje sastav masnih kiselina. Taj utjecaj pogoduje janjetini West Country Lamb. Vitamin E koji se prirodno nalazi u travi ugrađuje se u mišiće i masno tkivo janjadi. Janjad hranjena siliranom travom imala je barem dvostruku koncentraciju vitamina E u mišićima od one hranjene koncentratom. Zbog toga meso dulje zadržava svoju jarko crvenu boju dok je izloženo u trgovini.

Britanske studije zaključile su da je okus janjetine bolji kod janjadi tovljene travom nego kod one hranjene žitom. Rezultat za okus janjetine mnogo je viši kod janjadi hranjene travom od onoga janjadi hranjene koncentratom. Rezultat za neuobičajen okus mnogo je niži kod janjadi hranjene travom.

Neovisni izvještaj pokazao je da su posebna svojstva niski omjer n-6 i n-3 masnih kiselina te visoka koncentracija vitamina E.

— Omjer 18:2/18:3 manji od 4

— Vitamin E > 3,0 mg/kg mišića hrpta

Pasmine ovaca Polled Dorset i Dorset Horn samo su dva primjera regionalnih pasmina koje su uzgojene da iskoriste gotovo cjelogodišnji rast trave u ovoj regiji. Mnogi poljoprivrednici koriste ove pasmine zbog njihovih prirodnih i čestih uzgojnih karakteristika koje omogućuju da se janje ujesen. To proizvođačima omogućuje da od kraja siječnja nadalje imaju janjad spremnu za stavljanje na tržište. Druga nizinska stada janje se u siječnju i veljači, dok se janjenje na poljoprivrednim gospodarstvima smještenima u brdovitim područjima Bodmin Moor, Dartmoor i Exmoor uglavnom događa u travnju i svibnju, čime se postiže prirodna cjelogodišnja proizvodnja i opskrba janjetinom.

5.3. Uzročna veza između zemljopisnog područja i kvalitete ili značajki proizvoda (za ZOI) ili posebne kvalitete, ugleda ili drugih značajki proizvoda (za ZOZP)

Engleska regija West Country zbog svoje klime, topografije, geologije i bujnosti trave koja iz toga proizlazi omogućuje posebnu kvalitetu janjadi koja se uzgaja u toj regiji, a time i mesa tih životinja. Velik je udio njezinih poljoprivrednih površina pod travom, koja idealno odgovara uzgoju ovaca, a može se koristiti i kao nadopuna hranidbi.

Postoje snažni i objektivni znanstveni dokazi da janjetina proizvedena i obrađena u engleskoj regiji West Country ima svojstva koja su inherentno povezana s tim zemljopisnim područjem zbog veće dostupnosti trave i oslanjanja na nju u hranidbi, čime se postižu više koncentracije n-3 polinezasićenih masnih kiselina i vitamina E u mesu.

Na rast trave utječe vrsta tla, temperatura, oborine i sunčeva svjetlost. Dodatni važan čimbenik je topografija, tj. nadmorska visina, jer se rast trave smanjuje s povećavanjem nadmorske visine. Povoljnija klima regije West Country povećava broj dana rasta trave u toj regiji u usporedbi s drugim regijama. Trava raste više od 220 dana godišnje u svim dijelovima regije West Country, što se ne događa ni u jednom drugom dijelu Britanije, a neki dijelovi imaju više od 300 dana rasta trave.

Uputa na objavu specifikacije

(Članak 5. stavak 7. Uredbe (EZ) br. 510/2006 (7))

http://archive.defra.gov.uk/foodfarm/food/industry/regional/foodname/products/documents/wc-lamb-pgi-final-20121127.pdf

(1) SL L 343, 14.12.2012., str. 1.

(2) Zamijenjena Uredbom (EU) br. 1151/2012.

(3) linolna

(4) linolenska

(5) eikosapentaenoična

(6) dokosaheksaenoična

(7) Vidi bilješku 2.